Regionsudvalgets udtalelse om "Kommissionens forslag til Europa-Parlamentets og Rådets beslutning om ændring af beslutning nr. 1254/96/EF om opstilling af et sæt retningslinjer for transeuropæiske net på energiområdet"

(2002/C 278/11)

REGIONSUDVALGET har -

under henvisning til Kommissionens beretning til Europa-Parlamentet, Rådet, Det Økonomiske og Sociale Udvalg og Regionsudvalget om gennemførelsen af retningslinjerne for transeuropæiske energinet i perioden 1996-2001,

under henvisning til Kommissionens meddelelse til Europa-Parlamentet og Rådet - "Europæisk energiinfrastruktur",

under henvisning til Kommissionens forslag til Europa-Parlamentets og Rådets beslutning om ændring af beslutning nr. 1254/96/EF om opstilling af et sæt retningslinjer for transeuropæiske net på energiområdet [KOM(2001) 775 endelig],

under henvisning til formandens beslutning af 8. april 2002 om at overdrage det forberedende arbejde til Mauro Pili (I/PPE), præsident for den selvstyrende region Sardegna, som hovedordfører i henhold til forretningsordenens artikel 40, stk. 2,

under henvisning til Amsterdam-traktatens artikel 154, 155, 156, 158 og 265, særlig artikel 154, stk. 2, hvori det fastslås, at Fællesskabets indsats især skal tilgodese "nødvendigheden af at skabe forbindelse mellem på den ene side øområder, indlandsområder og randområder og på den anden side Fællesskabets centrale områder",

under henvisning til Europa-Parlamentets og Rådets beslutning nr. 1254/96/EF af 5. juni 1996 om opstilling af et sæt retningslinjer for transeuropæiske net på energiområdet,

under henvisning til Europa-Parlamentets og Rådets beslutning nr. 1047/97/EF af 29. maj 1997 om ændring af beslutning nr. 1254/96/EF om opstilling af et sæt retningslinjer for transeuropæiske net på energiområdet,

under henvisning til Europa-Parlamentets og Rådets beslutning nr. 1741/99/EF af 29. juli 1999 om ændring af beslutning nr. 1254/96/EF om opstilling af et sæt retningslinjer for transeuropæiske net på energiområdet,

under henvisning til Kommissionens beslutning nr. 761/2000/EF af 16. november 2000 om fastlæggelse af specifikationerne for projekter af fælles interesse inden for transeuropæiske energinet fastlagt på grundlag af Europa-Parlamentets og Rådets beslutning nr. 1254/96/EF som ændret ved Europa-Parlamentets og Rådets beslutning nr. 1047/97/EF og nr. 1741/1999/EF,

under henvisning til Rådets beslutning nr. 96/391/EF af 28. marts 1996 om fastlæggelse af en række aktioner med henblik på at skabe gunstigere vilkår for udbygningen af transeuropæiske net på energiområdet,

under henvisning til Kommissionens henstilling 1999/28/EF af 14. december 1998 om forbedring af godkendelsesprocedurerne for transeuropæiske energinet,

under henvisning til Rådets forordning (EF) nr. 2236/95 af 18. september 1995 om generelle regler for Fællesskabets finansielle støtte inden for transeuropæiske net som ændret ved Europa-Parlamentets og Rådets forordning (EF) nr. 1655/1999 af 19. juli 1999,

under henvisning til Europa-Parlamentets og Rådets direktiv 96/92/EF af 19. december 1996 og direktiv 98/30/EF af 22. juni 1998 om fælles regler for det indre marked for henholdsvis elektricitet og naturgas,

under henvisning til Kommissionens grønbog "På vej mod en europæisk strategi for energiforsyningssikkerhed" [KOM(2000) 769 endelig],

under henvisning til konklusionerne fra Det Europæiske Råds møde i Stockholm den 23.-24. marts 2001,

under henvisning til konklusionerne fra Det Europæiske Råds møde i Barcelona den 15.-16. marts 2002 -

på sin 44. plenarforsamling den 15.-16. maj 2002, mødet den 16. maj, vedtaget følgende udtalelse.

1. Generelle bemærkninger

1.1. Regionsudvalget bifalder generelt Europa-Parlamentets og Rådets initiativ om opstilling af et sæt nye retningslinjer for transeuropæiske net på energiområdet.

Udvalget kan især tilslutte sig kravet om at revidere retningslinjerne for de transeuropæiske energinet (TEN-energi) under hensyntagning til udviklingen siden 1996 (gennemførelsen af direktiverne om liberalisering af markederne for elektricitet og naturgas, tendensen til stadig større afhængighed af ekstern energiforsyning og fastsættelsen af mere ambitiøse mål for udbredelsen af vedvarende energikilder).

1.2. Regionsudvalget bakker også op om forslaget om blandt projekterne af fælles interesse at udpege en kategori af højtprioriterede projekter af europæisk interesse, som kan få stor betydning for opnåelsen af de grundlæggende energipolitiske mål, dvs. gennemførelse af et indre, konkurrencedygtigt marked og forbedring af forsyningssikkerheden.

1.3. Regionsudvalget bifalder forslaget om at justere de politiske prioriteter for at skabe bedre overensstemmelse mellem hovedkriterierne for politikken for TEN-energi og de nuværende behov for net. Det er positivt, at der ved siden af de politiske prioriteter vedrørende forsyningssikkerhed, udvidelsen og samhørigheden (el-nettenes interoperabilitet, udvikling af gasinfrastrukturen, tilslutning af randområderne med tilføjelse af områderne i den yderste periferi) indføres to nye politiske prioriteter: iværksættelse af foranstaltninger, der fremmer gennemførelsen af det indre marked, samt tilslutning af energiproduktion fra vedvarende energikilder til de sammenkoblede energinet.

1.4. Forslaget om at justere de politiske prioriteter viser, at TEN-energi kan bidrage direkte til energipolitikkens udformning og gennemførelsen af politikker, som fremmer bæredygtig udvikling, regionaludvikling og udvidelsen.

1.5. Apropos regionaludvikling må det være på sin plads at nævne, at Regionsudvalget i tidligere udtalelser har understreget, at Kommissionen ved fastlæggelsen af prioriteter bør tage hensyn til øområder såvel som randområder.

1.6. Regionsudvalget er enig i, at der er behov for at fastlægge prioriterede indsatsområder, og tilslutter sig forslaget om at indføre en bredere definition af projekter af fælles interesse. Efter grundige vurderinger skal der udvælges et begrænset antal temaprojekter af særlig strategisk værdi i stedet for de nuværende 90 projekter(1). Det vil give den nødvendige fleksibilitet til en afbalanceret gennemførelse af politikken og programmet for TEN-energi.

2. Bemærkninger vedrørende de prioriterede indsatsområder

2.1. Det fremgår helt klart, at fastlæggelsen af prioriterede indsatsområder som beskrevet i teksten og specificeret i bilaget udmøntes i alt for bindende geografiske og strategiske valg i forhold til behovet for at foreslå tilpasninger af de krævede dokumenter.

Regionsudvalget finder det nødvendigt at få at vide, hvilke kriterier og strategier Kommissionen har fulgt, især ved udarbejdelsen af listen over prioriterede projekter. Efter Regionsudvalgets mening bør afsides og isoleret beliggenhed være et hovedkriterium for Kommissionens udvælgelse af prioriterede projekter.

2.2. Hvad angår indsatsområderne for elnettene, må det konstateres, at skønt Kommissionen har forpligtet sig til at udvælge 5 prioriterede projekter, beskriver dokumentet 7(2), som tilsyneladende hverken er systematisk ordnede eller har strategisk betydning i økonomisk henseende, men som har geografisk afgrænsede sammenkoblinger.

I forbindelse med fastlæggelsen af de prioriterede indsatsområder og især deres anvendelse på de foreslåede prioriterede projekter, som vil få maksimal økonomisk støtte, understreger Regionsudvalget behovet for en bedre definition af, hvilken form for "strukturel" og "strategisk" hjælp, støtten bør give. Af "strategisk" betydning for EU er projekter, der sikrer en balance mellem spredning af energikilderne, respekt for den interne samhørighed, især i forhold til randområder og isoleret beliggende regioner, og som er økonomisk rentable.

2.3. Det forekommer logisk at antage, at støttens størrelse også skal afhænge af behovet for at intervenere i områder, som nok har et stort energiunderskud, men hvor befolkningstætheden og -fordelingen gør etableringen af infrastruktur særlig bekostelig.

I tyndtbefolkede områder eller områder med en særlig vanskelig geografi, hvor disse vilkår udgør klare forhindringer for en økonomisk energiforvaltning, kan finansiel støtte give dem det nødvendige minimum for at kunne klare sig i konkurrencen i forhold til andre områder, hvor det er lettere at etablere infrastrukturer.

Bemærkningerne om elnettene gælder i endnu højere grad for gasnettene.

2.4. Det kan også være nyttigt, at strategiske valg, der træffes i den generelle planlægning, angiver en ret præcis geografisk placering, forudsat at valgene er truffet på grundlag af en detaljeret begrundelse, en omhyggelig økonomisk vurdering og med udgangspunkt i medlemsstaternes udtrykkelige ønsker.

Der er tale om beslutninger af enorm politisk og økonomisk betydning, som nødvendigvis må have et forløb, der er fastlagt i detaljer, og som der er enighed om.

2.5. Af begrundelsen fremgår det, at der er behov for flere naturgastransmissionslinjer på grund af et voksende forbrug i medlemsstaterne. Dette trin er en af de største udfordringer for EU's energipolitik. Det er dog nødvendigt at tackle problemet i en international sammenhæng, som er meget kompleks og ikke altid let at gennemskue.

2.6. Gennem fastlæggelsen af prioriterede indsatsområder efter en fremgangsmåde, der som ovenfor nævnt bør præciseres yderligere, når Kommissionen frem til at udstikke nye forsyningslinjer i EU, som udgør klare valg, der adskiller sig fra andre forslag, som medlemsstaterne selv har fremført.

2.7. I lyset af de foregående betragtninger står det klart, at det er nødvendigt at sikre et rimeligt forhold mellem de vedtagne beslutningers store betydning og den evalueringsproces, der fører frem til dem.

Det skal først og fremmest bemærkes, at sådanne valg kræver flere substantielle oplysninger og overensstemmelse med de oplysninger, der bringes i forslagets begrundelse(3).

Indsatsområderne og projekterne af fælles interesse bør have en strategisk værdi for det kontinentale energisystem i almindelighed. Det er derfor rimeligt at forlange, at de identificeres efter en sammenligning med alternative forslag. Denne sammenligning bør medtages i begrundelsen eller i selve forslaget til beslutning.

2.8. Regionsudvalget understreger derfor, at der er behov for en nøje vurdering af resultaterne af ovennævnte betragtninger vedrørende projekternes gennemførlighed. Uden sådanne overvejelser kan man ikke med rimelighed gennemføre en opdeling mellem prioriterede projekter og projekter af fælles interesse.

Valg i denne sammenhæng skal træffes i fællesskab under hensyntagen til medlemsstaternes forslag, der omtales andetsteds.

Større hensyntagen til medlemsstaternes forslag og instanser er desuden uuomgængelig for et korrekt planlægningsforløb, der tager behørigt hensyn til de behov for en afbalanceret etablering af energiinfrastruktur, som følger af de enkelte landes politiske strategier for støtte til økonomisk udvikling.

Det er i denne forbindelse nødvendigt at se på medlemsstaternes holdning til at støtte og fremme initiativer, som er i deres interesse. I visse betydningsfulde tilfælde kan denne holdning allerede have ført til vedtagelse af særlige foranstaltninger, som indebærer et finansielt engagement og/eller har til formål at lette den proces, der skal føre til deres gennemførelse.

3. Bemærkninger til de regionale og lokale myndigheders rolle

3.1. I beslutningsforslagets begrundelse nævnes det, at "de nuværende bestemmelser vedrørende oplysninger til og høring af offentligheden, som indgår i Fællesskabets miljølovgivning, overholdes(4)." Det er ekstra vigtigt at understrege denne fællesskabsforpligtelse, når det drejer sig om et så centralt emne som udvikling af energinettene kombineret med miljøbæredygtighed.

Det påpeges desuden flere steder i meddelelsen, at miljømæssige hensyn ofte bremser gennemførelsen af projekter eller fører til, at de helt skrinlægges(5).

3.2. En vigtig og væsentlig forbedring af de nuværende driftsbetingelser kan kun opnås, hvis de lokale myndigheder i almindelighed og regionerne i særdeleshed inddrages bredere og bedre i beslutningsprocesserne, såvel i forbindelse med den strategiske planlægning som i fastlæggelsen af projektspecifikationerne.

3.3. Det er vigtigt, at en repræsentant for Regionsudvalget deltager i arbejdet i Udvalget for Transeuropæiske Energinet, men det er også vigtigt at sørge for en prioriteret inddragelse af de lokale myndigheder i indkredsningen og formuleringen af interventionsprojekterne med særligt henblik på de variabler, der bestemmer projekternes miljøbæredygtighed.

3.4. Det anbefales i den sammenhæng, at der træffes særlige beslutninger, der sammenkæder fremme og støtte af projekter, der har interesse for EU, med deltagelse og inddragelse af de forskellige regionale og lokale myndigheder.

3.5. Det anbefales endvidere, at der træffes særlige beslutninger til fremme af projekter af regional og lokal interesse og med høj miljøværdi, fordi de bygger på alsidig anvendelse af vedvarende energikilder og på øget kraftvarmeproduktion.

4. Bemærkninger vedrørende energipolitikkens rolle og opgaver i relation til tredjelandene

4.1. Kommissionens meddelelse og Rådets beslutning peger flere gange med rette på spørgsmålet om energiinfrastrukturudviklingens strategiske rolle i forbindelse med EU's udvidelse mod øst. Det forekommer vigtigt at understrege, at der er behov for at satse på forskellige energiforsyningskilder. En sådan diversificeringsproces bør tage højde for to politisk og økonomisk særdeles vigtige områder: Balkan og Middelhavsområdet.

4.2. Landene på Balkan bør allerede på kort sigt kunne fungere som bindeled mellem EU-landene og energireserverne i det Kaspiske Hav via Adriaterhavet og Sortehavet. Det kunne sætte gang i udviklingen af et system af infrastrukturer, elektricitetsnet og gasrørledninger, der ville forbedre forbindelserne mellem kontinentets sydøstlige og centraløstlige områder. Et sådant system ville bl.a. gøre det lettere at reintegrere hele det tidligere Jugoslavien i det europæiske regionale system.

4.3. Regionsudvalget bemærker desuden, at energisektoren også spiller en fremtrædende rolle i forhold til Middelhavsområdet - endnu et geografisk, økonomisk og kommercielt område, hvor EU er nødt til at etablere vigtige infrastrukturer.

Etablering af energiinfrastrukturer, som sigter på at styrke handelsforbindelserne mellem den sydlige del af Middelhavsområdet og EU-landene, har i denne sammenhæng ikke kun en klar og positiv økonomisk værdi, men spiller også en væsentlig rolle for de internationale strategiske forbindelser.

De handels- og udviklingsmuligheder, der ligger for EU-landene - især, men ikke udelukkende, i forhold til landene omkring Middelhavet - gør det nærliggende og hensigtsmæssigt at udarbejde en specifik aktion, "EuroMed-Energi".

5. Anbefalinger

Regionsudvalget anbefaler, at der foretages følgende ændringer i Europa-Parlamentets og Rådets forslag om ændring af beslutning nr. 1254/96/EF om opstilling af et sæt retningslinjer for transeuropæiske net på energiområdet:

5.1. Artikel 4

2) Artikel 6, stk. 2, 3 og 4, erstattes af nedenstående tekst:

"2. Det i artikel 9 omtalte udvalg udpeger de projekter, der er af fælles interesse, og vurderer projekternes gennemførlighed i samarbejde med de geografisk berørte regioner på baggrund af bestemmelserne i artikel 6, stk. 8, og under hensyntagen til eventuelle særlige foranstaltninger, som medlemsstaterne måtte have vedtaget med henblik på fremme og samfinansiering af de enkelte projekter".

5.2. Artikel 6a

a) de har en væsentlig effekt på konkurrencen på det indre energimarked,og/eller

b) de medvirker i betydelig grad til at øge Fællesskabernes forsyningssikkerhed, med særligt henblik på at genskabe balance mellem de forskellige medlemsstaters import- og udvekslingskapacitet,

c) de er en nødvendig betingelse for støtten til udviklingen af øområder, af områder uden adgang til nettene og af områder i den yderste periferi.

"Det i artikel 9 omtalte udvalg udpeger blandt projekterne af fælles interesse ti prioriterede projekter, fem for hver sektor, og foreslår vedtagelse af de valg, der er truffet ved Kommissionens beslutning".

5.3. Artikel 9

"1. Kommissionen bistås af et udvalg, der benævnes Udvalget for Transeuropæiske Energinet, og som består af repræsentanter for medlemsstaterne og af en repræsentant udpeget af Regionsudvalget, og som har Kommissionens repræsentant som formand."

5.4. Artikel 10

"Kommissionen udarbejder hvert andet år en beretning om gennemførelsen af denne beslutning, som den forelægger for Europa-Parlamentet, Rådet, Det Økonomiske og Sociale Udvalg og Regionsudvalget."

Bruxelles, den 16. maj 2002.

Albert Bore

Formand for

Regionsudvalget

(1) Jf. begrundelsens punkt 4, andet afsnit.

(2) Jf. fodnote 1 samt artikel 6a, stk. 2, i forslaget til beslutning.

(3) Jf. uoverensstemmelsen mellem oversigtskortet over gasforsyningsprojekter i Europa og kortet i bilag II vedrørende specifikationer for projekter af fælles interesse: naturgas.

(4) Jf. punkt 1.

(5) F.eks. forhøjelsen af energiudvekslingskapaciteten mellem Spanien og Frankrig.